Oningeënte man nuwe hart geweierDie Brigham and Women’s Hospital in Boston, VSA. (Foto: Facebook) ’n Hospitaal in Boston in die VSA het ’n 31-jarige man glo van ’n hartoorplantingslys verwyder aangesien hy nie teen Covid-19 ingeënt is nie. Hy is onder meer bang dat die newe-effekte van die inenting veral vir sy hart skadelik sal wees. BBC berig dat DJ Ferguson dringend ’n nuwe hart benodig, maar dat die inenting glo teen sy “basiese beginsels” indruis. Die Brigham and Women’s Hospital meen egter dat hulle bloot hul beleid volg. “Gegewe die tekort aan beskikbare organe, doen ons alles in ons vermoë om te verseker dat ’n pasiënt wat ’n oorgeplante orgaan ontvang die grootste kans op oorlewing het,” het die hospitaal in ’n verklaring aan BBC gesê. ’n Woordvoerder sê die hospitaal benodig “die Covid-19-entstof en lewenstylgedrag vir oorplantingskandidate om die beste kans vir ’n suksesvolle operasie te skep én om die pasiënt se oorlewing ná oorplanting te optimaliseer, aangesien hul immuunstelsel dan drasties onderdruk word”. Die hospitaal se noukeurig bewoorde verklaring dui verder daarop dat ander faktore buiten die pasiënt se oningeënte status tot die hospitaal se besluit bygedra het. Hulle het egter nie verder oor hierdie faktore uitgewei nie, met verwysing na die pasiënt se privaatheid. Die hospitaal het bygevoeg dat die meeste van die 100 000 mense op orgaanoorplantingswaglyste weens die tekort aan beskikbare organe nie binne die volgende vyf jaar ’n orgaan sal ontvang nie. Ferguson is reeds sedert 26 November verlede jaar in die hospitaal. Hy ly aan ’n oorerflike hartkwaal wat veroorsaak dat vloeistof en bloed in sy longe opbou. Volgens die organiseerders van ’n GoFundMe-geldinsamelingsinisiatief vir Ferguson is hy bekommerd dat hy hartontsteking kan opdoen indien hy die entstof ontvang. Hartontsteking is deur die Amerikaanse sentrums vir siektebeheer en -voorkoming (CDC) as ’n moontlike newe-effek van die Covid-19-entstof uitgelig. Hoewel dit skaars en tydelik kan wees, kan dit glo uiters gevaarlik wees weens die swakheid van Ferguson se hart. ‘Ingeëntes het beter kans op oorlewing’ Die CDC moedig oorplantingspasiënte en diegene in hul onmiddellike kringe egter aan om die inenting en opvolginentings (boosters) te ontvang. Dr. Arthur Caplan, hoof van mediese etiek by die NYU Grossman School of Medicine, het aan CBS News gesê ’n pasiënt se immuunstelsel is ná enige orgaanoorplanting amper afgeskakel en dat selfs ’n gewone verkoue dodelik kan wees. “Die organe is skaars, ons gaan dit nie uitdeel aan iemand wat ’n swakker kans op oorlewing het nie.” Caplan meen pasiënte wat teen die koronavirus ingeënt is, het ’n groter kans op oorlewing ná ’n orgaanoorplantingsoperasie. Massabetoging teen verpligte inentings Duisende betogers van oor die hele VSA het Sondag na die land se hoofstad opgeruk om teen verpligte entstofmandate te betoog. The Washington Post berig dat die sowat 20 000 betogers vlae en plakkate teen gedwonge inentings rondgeswaai het. Big enthusiastic crowd braved the cold in DC to #defeatthemandatesdc. ⁦@P_McCulloughMD⁩ ⁦@richardursomd⁩ ⁦@TruthMav⁩ pic.twitter.com/TukJ99sp2d — Richard Amerling (@dramerling) January 23, 2022 Fox News berig betogers het hoofsaaklik gesê dat die saak vir hulle oor “vryheid” en “persoonlike keuse” handel.